РЕПУБЛИКА СРБИЈА

НАРОДНА СКУПШТИНА

Одбор за финансије, републички буџет

и контролу трошења јавних средстава

11 Број 06-2/339-21

28. јул 2021. године

Б е о г р а д

ЗАПИСНИК

40. СЕДНИЦЕ ОДБОРА ЗА ФИНАНСИЈЕ, РЕПУБЛИЧКИ БУЏЕТ И КОНТРОЛУ ТРОШЕЊА ЈАВНИХ СРЕДСТАВА, ОДРЖАНЕ 28. ЈУЛА 2021. ГОДИНЕ

Седница је почела у 12,00 часова.

Седници је председавала др Александра Томић, председник Одбора.

Седници су присуствовали чланови Одбора: Зоран Бојанић, Оливера Пешић, Соња Влаховић, Горан Ковачевић, Братимир Васиљевић, Ана Чарапић и Милорад Мијатовић.

Седници су присуствовали и: Адријана Пуповац (заменик члана Одбора Душка Тарбука), Михаило Јокић (заменик члана Одбора Владимира Маринковића) и Марина Мирковић (заменик члана Одбора Љиљане Кузмановић Вујаковић).

Седници нису присуствовали чланови Одбора: Верољуб Арсић, Никола Јоловић, Бобан Бирманчевић, Душан Бајатовић, Золтан Пек и Војислав Вујић, нити њихови заменици.

Седници је присуствовао и народни посланик Зоран Томић.

Седници су присуствовали: др Јоргованка Табаковић, гувернер Народне банке Србије; Жељко Јовић и Ана Ивковић вицегувернери; Иван Николић, члан Савета гувернера; Никола Драгашевић, генерални директор Сектора за монетарне и девизне операције; Дејан Девић, генерални директор Дирекције за законодавно-правне послове и Милан Трајковић, заменик генералног директора Сектора за економска истраживања и статистику.

Александра Томић, председник Одбора је предложила, а одбор једногласно (11 гласова „за“) прихватио да се дневни ред допуни тако што ће се у дневни ред уврстити као 7. тачка- Разматрање Предлога одлуке о избору вицегувернера Народне банке Србије.

На предлог председника, Одбор је једногласно (11 гласова „за“) утврдио следећи

Д н е в н и р е д:

1.Разматрање Финансијског плана Народне банке Србије за 2021. годину, који је поднела Народна банка Србије (број 400-2319/20 од 30. децембра 2020. године);

2.Разматрање Извештаја о раду Савета гувернера Народне банке Србије за период 1. јул - 31. децембар 2020. године, који је поднео Савет гувернера Народне банке Србије (број 400-1414/20 од 27. априла 2021. године);

3.Разматрање Финансијских извештаја Народне банке Србије за 2020. годину, са извештајем овлашћeног ревизора, који је поднео Савет гувернера Народне банке Србије (број 400-1206/21 од 30. јуна 2021. године);

4.Разматрање Годишњег извештаја о монетарној политици за 2020. годину, који је поднела Народна банка Србије (број **400-1208/21** од 30. јуна 2021. године);

5.Разматрање Годишњег извештаја о пословању и резултатима рада за 2020. годину, који је поднела Народна банка Србије (број 400-1209/21 од 30. јуна 2021. године);

6.Разматрање Годишњег извештаја о стабилности финансијског система за 2020. годину, који је поднела Народна банка Србије (број 400-1210/21 од 30. јуна 2021.године);

7. Разматрање Предлога одлуке о избору вицегувернера Народне банке Србије.

Пре преласка на рад по утврђеном дневном реду Одбор је једногласно (са једанаест гласова ,,за,,) усвојио записник са 39. седнице Одбора.

На предлог председника, Одбор је једногласно (11 гласова „за“) усвојио предлог да се обједини расправа о тачкама 1-6, с тим да се о свакој тачки одбор изјашњава појединачно, у систему е-парламента.

**1-6. ДНЕВНОГ РЕДА:** .**Разматрање Финансијског плана Народне банке Србије за 2021. годину, који је поднела Народна банка; Извештаја о раду Савета гувернера Народне банке Србије за период 1. јул - 31. децембар 2020. године, који је поднео Савет гувернера Народне банке Србије; Финансијских извештаја Народне банке Србије за 2020. годину, са извештајем овлашћeног ревизора, који је поднео Савет гувернера Народне банке Србије; Годишњег извештаја о монетарној политици за 2020. годину, који је поднела Народна банка Србије; Годишњег извештаја о пословању и резултатима рада за 2020. годину и Годишњег извештаја о стабилности финансијског система за 2020. годину, који је поднела Народна банка Србије**

Јоргованка Табаковић, гувернер Народне банке Србије истакла је да НБС у координацији са осталим носиоцима економске политике успела да да минимизира ризике и штетан утицај кризе изазване пандемијом по економију земље. Мерама монетарне и фискалне политике омогућено је да се у рекордно кратком року достигне преткризни ниво БДП-а, већ у првом кварталу ове године. То су у свету успели само САД, Кина, Аустралија и пар мањих европских земаља. У индустријском сектору преткризни ниво је достигнут и раније, већ крајем прошле године. Оваквим економским мерама и резултатима Србија је сачувала кредибилитет, што ће довести до наставка страних инвестиција у будућности. Једна од кључних мера монетарне политике која је довела до добрих резултата је смањење каматне стопе и мораторијум на отплату кредита. Девизне резерве од 13,5 милијарди евра, на крају прошле године су веће за око 115 милиона евра у односу на крај 2019. године. Њихов раст је настављен и у овој години и износи 14,1 милијарду евра. Златне резерве су такође повећане и оне износе око 36,6 тона злата у вредности од око 1,8 милијарди евра, што представља 12,3% укупних девизних резерви. Сво злато је повучено из иностранства и налази се у трезорима НБС. Додала је и да је циљана инфлација око 3% и да се процењује да ће наредне године бити испод те вредности.

Горан Ковачевић је истакао да кроз историју Србије, није запамћен период монетарне стабилности и ниске инфлације, као у последњих девет година, од када је актуелно руководство на челу НБС.

Михаило Јокић је нагласио да треба извршити диверсификацију девизних резерви и јавног дуга, потребно је смањити учешће америчког долара у њима, а повећати учешће злата у девизним резервама.

Александра Томић је истакла да је НБС, најбрже реаговала од свих централних банака и да су то показали резултати на крају 2020. године, што је потврђено и у Извештају ЕУ. Не постоје критеријуми по којима неко може да оспори резултате економске политике Србије, што ових дана упорно покушавају неки економисти и политичари. Овакве изјаве представљају чисту политизацију.

У дискусији је учествовала и Адријана Пуповац.

**ГЛАСАЊЕ**

**Прва тачка:**

НАРОДНА СКУПШТИНА

Одбор за финансије, републички буџет и контролу трошења јавних средстава је, на основу члана 55. Пословника Народне скупштине („Службени гласник РС, број 20/12 - Пречишћен текст), а у вези са чланом 74. Закона о Народној банци Србије („Службени гласник РС, бр. 72/03, 55/04, 85/05 – др.закон, 44/10, 76/12, 106/12, 14/15, 40/15 – УС и 44/18), на 40. седници одржаној 28. јула 2021. године, размотрио и једногласно (једанаест гласова ,,за”) прихватио Финансијски план Народне банке Србије за 2021. годину, који је Народна банка Србије доставила Народној скупштини.

**Друга тачка:**

НАРОДНА СКУПШТИНА

Одбор за финансије, републички буџет и контролу трошења јавних средстава, на 40. седници одржаној 28. јула 2021. године, размотрио ИЗВЕШТАЈ О РАДУ САВЕТА ГУВЕРНЕРА НАРОДНЕ БАНКЕ СРБИЈЕ ЗА ПЕРИОД 1. ЈУЛ - 31. ДЕЦЕМБАР 2020. ГОДИНЕ (број 400-1414/20 од 27. априла 2021. године), који је Савет гувернера Народне банке Србије доставио Народној скупштини.

Седници је присуствовала др Јоргованка Табаковић, гувернер Народне банке Србије.

На основу члана 55. Пословника Народне скупштине, Одбор за финансије, републички буџет и контролу трошења јавних средстава је једногласно (једанаест гласова ,,за”) одлучио да поднесе

И З В Е Ш Т А Ј

Одбор за финансије, републички буџет и контролу трошења јавних средстава размотрио је и прихватио Извештај о раду Савета гувернера Народне банке Србије за период 1. јул - 31. децембар 2020. године који је Савет гувернера Народне банке Србије поднео Народној скупштини на основу члана 23. став 2. Закона о Народној банци Србије („Службени гласник РС“, бр. 72/03, 55/04, 85/05 – др. закон, 44/10, 76/12, 106/12, 14/15, 40/15 - одлука УС и 44/18).

За известиоца Одбора на седници Народне скупштине одређена је др Александра Томић, председник Одбора.

**Трећа тачка:**

Одбор за финансије, републички буџет и контролу трошења јавних средстава је, на основу члана 55. Пословника Народне скупштине („Службени гласник РС, број 20/12 - Пречишћен текст), а у вези са чланом 79. став 2. Закона о Народној банци Србије („Службени гласник РС, бр. 72/03, 55/04, 85/05 – др.закон, 44/10, 76/12, 106/12, 14/15, 40/15 – УС и 44/18), на 40. седници одржаној 28. јула 2021. године, размотрио и једногласно (једанаест гласова ,,за”) прихватио Финансијске извештаје Народне банке Србије за 2020. годину, са извештајем овлашћeног ревизора, које је Савет гувернера Народне банке Србије доставиo Народној скупштини.

**Четврта тачка:**

Одбор за финансије, републички буџет и контролу трошења јавних средстава је, на основу члана 55. Пословника Народне скупштине („Службени гласник РС, број 20/12 - Пречишћен текст), а у вези са чланом 71. став 2. Закона о Народној банци Србије („Службени гласник РС, бр. 72/03, 55/04, 85/05 – др.закон, 44/10, 76/12, 106/12, 14/15, 40/15 – УС и 44/18), на 40. седници одржаној 28. јула 2021. године, размотрио и једногласно (једанаест гласова ,,за”) прихватио Годишњи извештај о монетарној политици за 2020. годину, који је Народна банка Србије доставила Народној скупштини.

**Пета тачка:**

Одбор за финансије, републички буџет и контролу трошења јавних средстава је, на основу члана 55. Пословника Народне скупштине („Службени гласник РС, број 20/12 - Пречишћен текст), а у вези са чланом 71. став 4. Закона о Народној банци Србије („Службени гласник РС, бр. 72/03, 55/04, 85/05 – др. закон, 44/10, 76/12, 106/12, 106/12, 14/15, 40/15 – УС и 44/18), на 40. седници, одржаној 28. јула 2021. године, размотрио и једногласно (једанаест гласова ,,за”) прихватио Годишњи извештај о пословању и резултатима рада за 2020. годину, који је Народна банка Србије доставила Народној скупштини.

**Шеста тачка:**

Одбор за финансије, републички буџет и контролу трошења јавних средстава је, на основу члана 55. Пословника Народне скупштине („Службени гласник РС, број 20/12 - Пречишћен текст), а у вези са чланом 71. став 2. Закона о Народној банци Србије („Службени гласник РС, бр. 72/03, 55/04, 85/05 – др. закон, 44/10, 76/12, 106/12, 106/12, 14/15, 40/15 – УС и 44/18), на 40. седници, одржаној 28. јула 2021. године, размотрио и једногласно (једанаест гласова ,,за”) прихватио Годишњи извештај о стабилности финансијског система за 2020. годину, који је Народна банка Србије доставила Народној скупштини.

**СЕДМА ТАЧКА ДНЕВНОГ РЕДА:** Разматрање Предлога одлуке о избору вицегувернера Народне банке Србије

Александра Томић је подсетила да је чланом 21. Закона о Народној банци Србије прописано је да вицегувернере бира Народна скупштина на предлог гувернера, и то на шест година са правом поновног избора.

Имајући у виду да мандат др Ане Ивковић истиче 25. септембра 2021. године, а да је чланом 26. Закона о Народној банци Србије прописано да се нови функционер НБС бира најкасније до истека мандата функционера коме истиче мандат, а најраније 120 дана пре дана истека мандата, гувернер НБС је Народној скупштини поднела Предлог одлуке о избору вицегувернера НБС тако што је предложила реизбор др Ане Ивковић на период од шест година.

Одбор за финансије, републички буџет и контролу трошења јавних средстава, на 40. седници одржаној 28. јула 2021. године, размотрио је ПРЕДЛОГ ОДЛУКЕ О ИЗБОРУ ВИЦЕГУВЕРНЕРА НАРОДНЕ БАНКЕ СРБИЈЕ, који је поднела гувернер Народне банке Србије.

На основу члана 55. Пословника Народне скупштине, Одбор за финансије, републички буџет и контролу трошења јавних средстава је једногласно (једанаест гласова ,,за”) одлучио да поднесе

И З В Е Ш Т А Ј

Одбор за финансије, републички буџет и контролу трошења јавних средстава размотрио је Предлог одлуке о избору вицегувернера Народне банке Србије, који је поднела гувернер Народне банке Србије на основу чл. 21. и 26. Закона о Народној банци Србије („Службени гласник РС“, бр. 72/2003, 55/2004, 85/2005 - др. закон, 44/2010, 76/2012, 106/2012, 14/2015, 40/2015 – одлука УС и 44/2018), и одлучио да предложи Народној скупштини да прихвати Предлог одлуке о избору вицегувернера Народне банке Србије.

За известиоца Одбора на седници Народне скупштине одређена је др Александра Томић, председник Одбора.

Седница је завршена у 13,55 часова.

Седница је тонски снимана.

СЕКРЕТАР ПРЕДСЕДНИК

Тијана Игњатовић др Александра Томић